Belangrike internetkabel na SA breek weer | Netwerk24
Deur Petrus Malherbe 28 Maart 2020 11:37
Die Suid-Afrikaanse Nasionale Navorsings-en-Opleidingsnetwerk (SANReN) het vroeg Saterdagoggend bevestig hulle bespeur weer probleme met die Wacs-kabel, wat ook in Januarie vanjaar heeltemal gebreek het.
Dit het tot 'n merkbare verlaging in die spoed van die internet in Suid-Afrika gelei.
Die SAT-3/Wasc-kabel het ook in Januarie gebreek, maar is sover bekend nog operasioneel nadat dit in Februarie herstel is. Die Wacs-kabel is ook in Februarie herstel nadat dit byna 'n maand buite werking was.
Die jongste Wacs-kabelfout blyk iewers tussen Londen en die kus van Portugal te wees, het SANReN in 'n twiet gesê.
Die fout het tans geen nadelige uitwerking op die internetspoed in Suid-Afrika nie, want internetverkeer is na van die ander ondersese kabels herlei. Die situasie kan egter in die komende dae verander omdat Suid-Afrikaners tydens die staat van inperking van die huis af moet werk, wat beteken die vraag na internet is heelwat hoër as wat dit normaalweg is
Suid-Afrika word deur minstens ses belangrike ondersese kabels aan die internet verbind.
Seacom, aan die ooskus van die vasteland, verbind Mtunzini in KwaZulu-Natal met Marseille in Frankryk en bied 'n totale vermoë van 12 teragrepe per sekonde.
Die SACS-kabel tussen Brasilië en Angola het 'n vermoë van 40 teragrepe per sekonde.
Die Ace-kabel tussen Frankryk en Yzerfontein bied 'n vermoë van 5 teragrepe per sekonde.
Die SAT-3/Wasc-kabel tussen Portugal, Spanje en Suid-Afrika bied 'n vermoë van 340 gigagrepe per sekonde.
Die Wacs-kabels met 'n vermoë van 14,5 teragrepe.
SANReN kon nog geen aanduiding gee van wanneer die jongste fout op die Wacs-kabel herstel gaan word nie.